বিবাহ প্ৰস্তাৱ- পল্লবী চৌধুৰী বৈশ্য - ফটাঢোল\nAugust 1, 2020 ফটা প্ৰেম\t4 Comments\nবিবাহ প্ৰস্তাৱ- পল্লবী চৌধুৰী বৈশ্য\nস্মৃতিৰ টোপোলাত কত যে ঘটনা, অভিজ্ঞতা হেঁচা খাই সোমাই আছে, খুলি দিলেই থেকেচা খাই পৰেহি সব। মোৰো তেনে এটা ৰসাল অভিজ্ঞতা কবলৈ গৈছো।\nকাম আৰম্ভ কৰাৰ পিছৰ অভিজ্ঞতা দুটামান মনত পৰিলে আজিও হাঁহিমেই নে কান্দিমেই নে কি প্ৰতিক্ৰিয়া প্ৰকাশ কৰোঁ কনফিউজাই ৰৈ যাওঁ।\n২০১০ চনৰ ফেব্ৰুৱাৰীত মই মোৰ ব্যৱসায় আৰম্ভ কৰোঁ। ছোৱালী তেতিয়া চতুৰ্থ মান পাইছে। আজৰি সময়বোৰ কাটিবলৈ নিজেও ব্যস্ত হৈ থাকিবলৈকে কাম আৰম্ভ কৰিলোঁ। ভবাতকে বহু বেছি গ্ৰাহকৰ সমাদৰ পালোঁ, খুব কম সময়ৰ ভিতৰতে। ২০১১চনৰ অক্টোবৰৰ পূজা সংখ্যাৰ অসমীয়া মাহেকীয়া আলোচনী 'নন্দিনী'ত মোৰ প্ৰথমটো বিজ্ঞাপন প্ৰকাশ পায়। ফোনৰ উপৰি ফোন আহে প্ৰতিদিনে। ৰাতিপুৱা ন দহ বজাৰ পৰা অহা গ্ৰাহকৰ ভিৰত কেতিয়াবা পুৱাৰ আহাৰ, দুপৰীয়াৰ আহাৰ খোৱাৰো সময় নোহোৱাৰ দৰে। তেনে এক ব্যস্ততাভৰা দিনৰ দুপৰীয়া এটা ফোন আহে, তিনিচুকীয়া নে শিৱসাগৰৰ পৰা, সঠিককে মনত নাই। এজন ব্যক্তিয়ে ফোন কৰি মোৰ নাম সোধে। হয় বুলি কোৱাত ফোনটো এগৰাকী মহিলালৈ আগবঢ়াই দিয়ে। মৰমিয়াল মাতৰ মহিলা গৰাকীৰ কথাৰ সাৰাংশ হ'ল, ফোনটো লগাই দিয়াজন তেওঁৰ ভাগিনিয়েক। অইল কোম্পানীৰ চাকৰিয়াল হোৱাৰ লগতে নদন- বদন খেতি-খোলাৰে গাঁৱৰ ঘৰ, একমাত্ৰ ল'ৰা পৰিয়ালটোৰ। যথেষ্ট ভাল অৱস্থা মুঠতে। মোক মেগাজিনত দেখি তেখেতৰ "লাভ এট ফাৰ্ষ্ট চাইট" টাইপ অৱস্থা, গতিকে নিজৰ কুষ্ঠী-পত্ৰ সকলোৰে জেৰক্স কপি এটা মোৰ ঠিকনাত পঠোৱা ইতিমধ্যে এসপ্তাহ হৈছেই, এতিয়া মোৰ উত্তৰটো লাগে....উফ্!\nতৌবা, তৌবা...মই এইফালে এখন্তেকলৈ থৰ লাগিলোঁ, মানে কি এইবোৰ! তেখেতৰ ৰাজধানী এক্সপ্ৰেছৰ স্পিদত চলা কথাৰ আগত মোৰ কথা তল পৰিল। এটা সময়ত মোৰ মাত ফুটিল। মই ক'লোঁঁ,\n: মাহীদেউ কথাটো হ'ল মই বিবাহিত আৰু দহ বছৰীয়া ছোৱালী এজনীৰ মাক।\nতেওঁ নামানে মোৰ কথা। বোলে, মই মিছা মাতিছোঁঁ। এবাৰ ল'ৰাক লগ কৰি পিছত মত দিব লাগে।\nবহুবাৰ কোৱাৰ পিছত তেওঁ তাপ মাৰিলে, কিন্তু তেওঁৰ ভাগিনিয়েকে মোক যিচাট দম দিলে, নকওঁ আৰু...\nপিছৰ বিজ্ঞাপনত মোৰ ডিজাইনাৰ ফটোত মোৰ ছোৱালীকো লোৱা হ'লোঁঁ। কিন্তু ফাইদা কিবা হ'ল জানো? কনটিনিউড বুলিয়ে ক'লোঁঁ, বুজোঁতাই নিজ গুণে বুজি ল'ব আৰু। মাত্ৰ প্ৰথম প্ৰেমক যিদৰে মানুহে নাপাহৰে, মোৰো প্ৰথম সেই প্ৰস্তাৱটো আৰু তাতকে বেছি দম চাট্! মনত সদায় থাকি যাব।\nঅ' শেষত কৈ যাওঁ, তেখেতৰ কুষ্ঠী আৰু বায়'ডাটা সম্বলিত পেকেটটো আহিছিল ফোন কৰা দুদিন পিছতে, খুলি নাচালোঁঁ কিন্তু।\nবাল্মীকি বৰুৱাৰ আত্মজীৱনী : ড° সৰোজ কাকতি »\nকিছু অভিজ্ঞতা আৰু😂😂। ভাল লাগিল পঢ়ি।
